Bloed nog in vrou se long meer as maand ná skietery | Netwerk24
Deur Seugnet van Zyl 19 September 2017 17:46
Carine van Staden (28), wat op 11 Augustus ten aanskoue van haar verloofde deur 'n weermagkorporaal in die bors geskiet is, het Vrydag 'n operasie ondergaan om verharde bloed in die onderste helfte van haar long te probeer verwyder.
Sy was die naweek in die waakeenheid van die Dr. George Mukhari-hospitaal in Ga-Rankuwa en is Maandagmiddag ontslaan.
Haar pa, Johan, het Dinsdag gesê dokters kon nie daarin slaag om die bloed te verwyder nie. Daar sal oor twee weke weer X-strale van haar longe geneem word om te bepaal of die bloed dalk vanself weggegaan het. Indien nie, sal sy weer geopereer word.
"Dié keer sal dit egter 'n veel groter operasie wees waarin sy van onder haar arm oopgesny sal moet word."
Carine van Staden en haar verloofde, Johan Harmse, kort ná die skietery Foto: Elizabeth Sejake
Van Staden het voor die operasie gesê: "Ek het nog baie seer, word vinnig moeg en voel soms duiselig. Ek het maar my op- en afdae."
Sy en haar verloofde, Johan Harmse (29), het op die dag van die skietery op sy motorfiets gery toe 'n man in 'n amptelike weermagvoertuig, 'n wit Audi, glo herhaaldelik probeer het om hulle van die pad af te dwing. In 'n stadium het die motor Van Staden se voet met sy buffer getref.
By 'n rooi verkeerslig op die hoek van Lavenderweg en Braam Pretoriusstraat in Wonderboom het Van Staden die man gekonfronteer.
Carine van Staden en Johan Harmse, haar verloofde, raak bewoë toe hulle kort ná die skietery oor die voorval praat.Foto: Elizabeth Sejake
Harmse sê die man, wat na bewering die amptelike motorbestuurder van 'n baie senior weermagoffisier is, het sy motordeur oopgemaak, 'n vuurwapen teen Van Staden se bors gedruk en geskiet. Hy het haar deur haar een long geskiet.
Kort nadat die weermaglid Van Staden geskiet het, het hy die vuurwapen ook op hom gerig, sê Harmse.
Die korporaal voer glo aan die paartjie wou hom kaap, maar hy het nie amptelik 'n saak aanhangig gemaak nie.